送蔡帥赴平涼
作者：呂陶
朝代：宋

paragraphs: 劍外開三蜀，回中宿萬兵。
召還宜北覲，賜鉞又西征。
體貌均先後，權綱一重輕。
淵衷尤慎簡，輿意尚難平。
伊昔藩條振，於今治體成。
有爲終簡易，無迹但恢閎。
筆下銷頑弊，樽前得隱情。
快如長劍立，通若巨河傾。
闊刃從虛落，醇源及物情。
山川增氣象，草木遂勾萌。
暖褐三冬足，豐疇百室盈。
詠歌今父母，畏服古神明。
方幸華輪柅，俄聞瑞節迎。
渇心猶借寇，翹望欲還瓊。
況復盤關路，常瞻部使旌。
十連依玉帳，一道固金城。
後詔光前出，新棠似舊榮。
于宣推德業，所至盡功名。
塞馬寜非福，溟鵬豈問程。
惟期未温席，歸去纂家聲。